
UNGURII ÎN DACIA CARPATINA 

DE 

ION I. NISTOR 

MEMBRU AL ACADEMIEI ROMÂNE 


Comunicare făcută în şedinţa intimă dela 13 Martie 1942 


încercarea Ungurilor de a năvăli prin Transdanuvia în im¬ 
periul roman de răsărit s’a lichidat cu o sângeroasă înfrângere 
a năvălitorilor. Pecenegii în unire cu Bulgarii le aplicaseră în 
anul 892 o lovitură aşa de simţitoare, încât triburile ungureşti 
fură silite să renunţe la planurile lor asupra Constantinopo- 
lului, fiindcă drumul prin Transdanuvia li se închisese pentru 
totdeauna. In urma acestui eşec nu le rămăsese altă cale de a 
pătrunde în imperiu, decât ocolind Carpaţii după pilda pre¬ 
mergătorilor lor hunici şi avari. De aceea Ungurii se îndreptară 
spre miază-noapte, trecând prin regiuni locuite de Slavi, 
pentru a ajunge la izvoarele Prutului şi Nistrului. De acolo 
ei străbătură Carpaţii Păduroşi prin văile râurilor Laborcea, 
Latorcea, Modrog şi Tisa, pentru a descăleca în şesul Pa- 
noniei, aşa de potrivit pentru obişnuitul lor traiu de stepă. 

După constatările istoricilor maghiari, numărul Ungurilor 
la descălecatul lor în Panonia nu era mai mare decât 200.000 de 
suflete, dintre care numai vreo 25.000 combatanţi 1 ). Mărturiile 
contemporane ni-i înfăţişează ca pe o populaţie nestatornică 
ce rătăcea în şesul panonic, căutându-şi hrana zilnică din 
vânat şi pescuit. In şesurile întinse de pe ambele maluri ale 
Tisei, pe care ei le încercară curând după descălecat prin 
prădăciunile lor, Ungurii se loviră de populaţia băştinaşă 
aşezată, care după arătările celor mai vechi cronice ungureşti 


0 I. A c s â d y, A magydr birodalom tdrtenete , III, p. 35. 

1 A. R. — Memoriile Secţiunii Istorice, Seria III . Tom . XXIV . Mem, 15 • 

se alcătuia din Slavi, Bulgari şi Vlahi, adică Romani — quam 
terram habitarent Sclavi, Bolgari et Blacchi ac pastores Ro- 
manorum — x ). 

La invazia sa în Panonia, poporul unguresc se compunea 
din 7 triburi, cârmuite fiecare de câte o persoană principală — 
septemprincipalespersonae, quiHetumoger dicti sunt— 2 ). In 
urma înfrângerii sângeroase pe care triburile ungureşti o sufe¬ 
riseră din partea coaliţiei pecenego-bulgare, căpeteniile lor — 
septemviri — se pătrunseră de necesitatea de a-şi strânge 
rândurile şi de a recunoaşte un comandament unic în condu¬ 
cerea lor. In scopul acesta cele şapte căpetenii de triburi, pe 
care Constantin Porfirogenetul le numeşte 
voevozi — — 3 ), se înţeleseră încă în Atelkuz să aleagă 

pe Almus conducător şi povăţuitor peste ei — ducem ac 
praeceptorem — şi să-i jure credinţă şi ascultare — juramen- 
tum — 4 ). 

In puterea actului de alegere, consfinţit prin jurământ, 
demnitatea de duce şi preceptor era ereditară în familia lui 
Almus, iar bunurile dobândite prin luptele lor în comun urmau 
să aparţină tutulor — ut quicquid boni per labores eorum 
acquirere possent, nemo eorum expers fieret—. Numele celor 
septemviri — VII virorum — erau următoarele : Almus, tatăl 
lui Arpad, Eleud, tatăl lui Zobolsu, Cundu, tatăl lui Curzan, 
Ound, tatăl lui Ete, Tosu, tatăl lui Lelu, Huba, din care se 
trage neamul lui Zemera şi Tuhutum, tatăl lui Horea 5 ). Sub 
conducerea acestui septemvirat descălecară Ungurii în Panonia, 
în anul 896, unde, îndată după descălecat, Almus proclamă 
pe fiul său Arpad duce şi preceptor al Ungurilor — filium 
suum Arpadum ducem ac praeceptorem constituit — 6 ). Noua 
căpetenie a Ungurilor avu de susţinut lupte grele cu indigenii, 
până ce numai la anul 903 izbuti să cucerească regiunea dintre 

x ) Anonymi Belle Regis Notarii, Gesta Hungarorum , ed. G. Popa- 
L i s s e a n u, în * Izvoarele Istoriei Românilor I, cap. IX, p. 32; Cronica lui Nestor, 
ed. G. Popa - Lisseanu. în « Izv. Ist. Rom. » \ol, VII, cap. III şi VIII. 

2 ) Gesta Hungarorum , 1 . c., cap. I, p. 26. 

8 ) Constantin Porfirogenetul, De adm. imper. y cap. 38, ed. Bonn, 
III, p. 168. 

4 ) Gesta Hungarorum , I. c., cap. V, p. 28. 

*) Ibid. y cap. VI, p. 29. 

«) Ibid., cap. XIII, p. 36. 

Tisa şi Bodrog până la Ugocea — totam terram, que est inter 
Thisciam et Budrug usque ad Ugosam — x ).De acolo Ungurii 
porniră spre cetatea Borsova pe Tisa care era păzită de ostaşii 
ducelui Salan, al cărui ducat cuprindea mesopotamia panonică 
dintre Tisa şi Dunăre. 

Străbunul ducelui Salan fusese marele Kean — magnus 
Keanus — care ocupase această ţară după moartea lui Attila, 
pornind din Bulgaria cu sfatul şi ajutorul împăratului Gre¬ 
cilor — de Bulgaria egressus auxilio et consilio imperatoris 
Graecorum praeocupaverat terram illam — 2 ). Este incontestabil 
vorba de o înjghebare politică locală pe ruinele marelui 
imperiu avar, asupra căruia ridicau pretenţii de supremaţie 
atât Bulgarii, cât şi Moravii. Populaţia este arătată ca slavă 
şi bulgară. La stăruinţa lui Arpad, ducele Salan cedă Ungu¬ 
rilor de voie de nevoie o bună parte din ducatul său 3 ). 

Trecând pe malul stâng al Tisei, Ungurii se loviră de 
împotrivirea lui Menumorut, nepotul lui Morut şi ducele vechii 
Dacii Porolissense cu cetăţile Bihor, Satumare şi Salaj. Solii 
lui Arpad cerură lui Menumorut largi cesiuni teritoriale în 
temeiul pretinselor drepturi ale stăpânului lor, moştenite dela 
Attila, al cărui urmaş se pretindea a fi. La revendicările solilor 
lui Arpad, ducele Menumorut răspunse cu demnitate, că nu-i 
poate ceda nicio palmă din pământul Daciei, fiindcă chiar 
dacă Attila a răpit pe vremuri prin violenţă această ţară dela 
strămoşul său, acuma, graţie protectorului său, împăratul din 
Constantinopol, nimeni nu i-o mai poate smulge din mâni — 
qui etiam violentia mânu rapuerat terram hanc ab athuo meo, 
sed tamen per gratiam domini mei imperatoris Constantino- 
politani, nemo potest auferre de manibus meis — 4 ). Răspunsul 
lui Menumorut este cea mai bună dovadă pentru persistenţa 
tradiţiei romane în vechea Dacie Porolissensă. Monumorut 
considera pe împăratul roman, căruia Attila îi răpise Panonia, 
ca pe străbunul său, iar pe împăratul roman din Constanti¬ 
nopol ca pe sfetnicul şi protectorul său. Ducatul său bihorean 


l ) Gesta Hungarorum, 1 . c., cap, XI. p. 34. 
*) Ibid., cap. XII. p. 35. 

8 ) Ibid., cap. XX, p. 41. 

*) Ibid., cap. XX, p. 41. 

era privit ca parte a României , adică a imperiului roman de 
răsărit, numit mai apoi şi bizantin. După arătările cronicei, 
ducatul lui Menumorut ar fi fost locuit de nişte seminţii, 
numite Cozar — gentes Coşar qui dicuntur — - 1 ). Cozarii aceştia 
au fost identificaţi cu Chazarii, o seminţie înrudită cu Ungurii 
şi venită probabil deodată cu ei acolo 2 ). In realitate majori¬ 
tatea covârşitoare a supuşilor lui Menumorut se compunea din 
Daco-Romani, precum indică şi numele cetăţii Satumare care 
nu putea fi impus localităţii decât de o populaţiune daco¬ 
română. « Castrum de Szatmar » adică cetatea Satului-Mare 
este pomenită în privilegiul regelui Andrei al II-lea din 1230, 
prin care coloniştii germani din Bavaria, chemaţi acolo de 
principesa Gisela, soţia lui Ştefan cel Sfânt — qui se dicebat 
in fide Dominae Keyslae ad Hungariam convenisse — pentru 
a constitui în suburbia cetătii o aşezare a lor numită Szathmar- 

* i 

Nemethi, adică Satul-Mare Nemţesc 3 ). 

Ducele Arpad însărcină cu expediţia împotriva lui Menu¬ 
morut pe trei dintre septemviri şi anume pe Tosu, Eleud şi pe 
Tuhutum, care, forţând vadurile Tisei, pătrunseră în Dacia 
bihoreană, unde cuprinseră o localitate după alta, până ce 
ajunseră la cetatea Satumare, pe care o cuprinseră numai 
după o luptă îndârjită de trei zile 4 ). De asemenea căzu în 
mâinile Ungurilor şi cetatea Salaj 5 ). Mai rămase cetatea Biho¬ 
rului unde Menumorut opuse năvălitorilor o îndârjită împo¬ 
trivire. Dar în cele din urmă voievodul Daciei porolissense 
se văzu silit să capituleze, consimţind la căsătoria fiicei sale 
cu Zulta, fiul lui Arpad, dându-i de zestre ducatul său biho¬ 
rean. In schimb cuscrul său Arpad îi cinsti cetatea Bihoru¬ 
lui — duci Menumorut daret Byhor castrum 6 ) — ca feud 
unguresc. Nobilul Veluquin care realizase această transacţie 
politică şi matrimonială primi în dar ţinutul Zarandului — 


*) Gesta Hungarorum, cap. XI, p. 34. 

a ) N. Drăganu, Românii în veacurile al IX — XIV-le a pe baza toponimiei şi a 
onomasticei , Bucureşti, 1933, p. 533 urm.; L. Pic, Der naţionale Karnpf gegen dcis un- 
garische Staatsrecht , Leipzig, 1882, p. 13 urm. 

3 ) Fejer, III, 2—24; cfr. I. L. Pic, Zur rumănisch-ungarischen Streitfrage t 
Lipsea, 1886, p. 23. 

Gesta Hungaroium , cap. XX, XXI, XXII, p. 40 urm. 

») Ibid., cap. XXIV, p. 44- 
•) Ibid., cap. L şi LI, p. 64 urm. 

Veloquio dedit comitatum de Zarand — care cuprindea o bună 
parte din regiunea Munţilor Apuseni 1 ). Astfel reuşiră Ungurii 
după relatările cronicei lor naţionale să cuprindă Dacia supe¬ 
rioară, parte prin luptă, parte prin legături matrimoniale, şi 
să aducă astfel populaţiunea băştinaşă daco-romană sub su¬ 
premaţia lor. Menumorut şi cu ai săi se contopiră curând cu 
pătura conducătoare ungară, câtă vreme masa populaţiei 
daco-romane nu avu decât să încerce o nouă stăpânire barbară, 
pe care soarta vitrigă i-o aruncase asupra-i, asemănătoare 
stăpânirii hunice şi celei avare. Prin supunerea lui Menumorut 
drepturile voievodale asupra Daciei Porolissense trecură asupra 
lui Arpad şi asupra urmaşilor săi, drepturi cu care aceştia 
învestiră pe unii dintre înalţii lor demnitari. 

Cât priveşte numele Morut şi Monumorut, părerile asupra 
originii sunt împărţite. Morout ar însemna în ungureşte 
Morav, ceea ce ar indica o legătură oarecare cu principatul 
morav al lui Moimir şi Svatopluc. Cronica lui K e z a arată. 
pe Morut ca părinte al lui Svatopluk 2 ). Explicaţia numelui 
rămâne în seama cercetărilor viitoare. In sprijinul acestora 
ţinem să atragem atenţiunea asupra văii Moromărut din ju¬ 
deţul Soroca care porneşte la comuna Drochia şi se deschide 
larg în valea Ţarigradului lângă cătunul Turca 3 ). Păstrarea 
acestui nume asa de exotic în Basarabia românească îsi are 

3 7 

semnificaţia sa, arătând că numele de Menumorut nu era 
necunoscut în teritoriul locuit de Români. 


După consolidarea supremaţiei lor asupra Daciei bihorene, 
Ungurii încercară să pătrundă şi în Dacia Apulensâ sau ultra- 
silvană, cum o numeau ei după aşezarea ei dincolo de Munţii 
Apuseni — terra ultrasilvana — din punctul lor de vedere. Cu 
explorarea şi cucerirea acestei regiuni fusese încredinţat Tu- 
hutum, unul din septemvirii cârmuitori ai Ungurilor. Domnia 
în Dacia Apulensă o deţinea pe timpul descălecării Ungurilor 


x ) Gesta Hungarorum , cap. LII, p. 65. 

2 ) SimonKeza, Chronicon Hu?igarictt?n , I c., IV, § 7, p. 37. N. D r ă g a n u, 
o. c., p. 289 urm.; C. Diculescu, Die Gepiden , I, p. 188. 

*) Z. Arbore, Dicţionarul Geografic al Basarabiei , p. 147, 

un oarecare Vlah Gelu — Gelou quidam Blacus dominium 
tenebat — 1 ). Vechea cronică ungurească arată că pământul Da¬ 
ciei ultrasilvane era străbătut de cele mai frumoase râuri, din 
nisipul cărora se culegea cel mai bun aur. Cronicarul laudă 
bogăţia de sare a ţării, iar trecând la descrierea locuitorilor, el 
îi arată ca pe oamenii cei mai nevoiaşi din lume. Ei erau 
Vlahi şi Slavi cari nu aveau alte arme decât arcuri şi săgeţi, 
iar ducele lor Gelu ar fi fost prea puţin statornic şi nici nu 
ar fi avut ostaşi buni la îndemână, cu ajutorul cărora să se 
împotrivească vitejiei Ungurilor; şi aceasta cu atâta mai puţin 
cu cât ducele Vlahilor avea de suferit foarte multe neajunsuri 
din partea Cumanilor şi Pecenegilor — habitatores terrae illius 
veliores homines essent totius mundi, quia essent Blassi et 
Sclavi, quia alia arma non habent, nisi arcum et sagittas, et dux 
eorum Gelou minus esset tenax et non haberet circa se bonos 
milites, et auderent stare contra audatiam Hungarorum, quia 
a Cumanis et Picenatis multas iniurias paterentur— 2 ). 

Iată una din cele mai vechi şi mai preţioase mărturii istorice 
asupra stărilor politice, etnografice şi economice din Dacia 
Apulensă dela finele secolului al IX-lea şi începutul secolului 
al X-lea. Stăpânitor al ţării era Românul Gelu, care avea cete 
de ostaşi în jurul său, înarmaţi cu arcuri şi săgeţi, şi care 
avea de susţinut mereu lupte grele în contra Pecenegilor şi 
Cumanilor. Populaţia ţării era constituită din Vlahi sau Români, 
urmaşii vechilor provinciali daco-romani, pe lângă care se 
aciuiseră diverse seminţii slave, care cu vremea fură absorbite 
de Români, lăsând doar în limbă şi toponimie urme vizibile de 
vremelnica lor sălăşluire pe pământul bătrânei Dacii Carpa¬ 
tine. Cât priveşte triburile acestea slave, care în drumul lor 
spre Peninsula Balcanică poposiseră un timp oarecare în 
Dacia, nu avem nicio altă informaţie istorică decât simpla 
menţiune a lor în cronica notarului anonim şi în cronica lui 
Nestor. Izvoarele documentare din secolul al XI-lea v şi al 
XlI-lea nu amintesc în Dacia decât de Saşi, Secui si Vlachi, 
adică Români. De Slavi, oricare ar fi fost numele lor gentilic, 
nu se face în documentele timpului nicio menţiune. Tot ce s’a 

1 ) Gesta Hungarorum , 1 . c., cap. XXIV, p. 44; cfr. N. D r ă g a n u, o. c. t p. 427 urm. 

*) Gesta Hungarorum , 1 . c., cap. XXV, p. 45. 

scris şi s’a susţinut despre prezenţa Slavilor în Dacia, s’a 
întemeiat exclusiv pe consideraţiuni glotologice, derivate din 
toponimie şi onomastică. Dar multe din rezultatele acestor 
cercetări sunt şi rămân discutabile până la confirmarea lor 
prin mărturii istorice. De asemenea nu trebue să scăpăm din 
vedere că multe toponimice şi onomastice considerate ca slave, 
fac parte din străvechiul patrimoniu geto-dacic al limbii 
noastre. Deşi Dacia era înzestrată de natură cu cele mai 
alese daruri ale sale, populaţia aborigenă dacoromână , iobagii 
de mai târziu, trăiau, după arătările cronicei, în cea mai neagră 
mizerie din cauza aservirii lor cuceritorilor barbari de toate 
rasele, cărora le urmară Ungurii lui Arpad. 

In continuare cronica ne desfăşoară un impresionant tablou 
asupra primelor ciocniri dintre Români şi Unguri, care nu 
înfăţişau decât preludiul luptelor seculare dintre aceste două 
neamuri pentru stăpânirea Daciei. Cu îngăduinţa lui Arpad, 
căpetenia Ungurilor Tuhutum trecu din Dacia bihoreană în 
Dacia ultrasilvană, deschizând lupta împotriva lui Gelu, 
voievodul Românilor — contra Gelou, ducem Valachorum —. 
Primind vestea despre invazia Ungurilor în ţara sa, Gelu îşi 
adună oastea şi porni călare în cea mai mare grabă întru 
întâmpinarea năvălitorilor pentru a le închide calea în porţile 
Mezeşului (Mezieş). Dar Tuhutum, străbătând pădurea într’o 
singură zi, ajunse la malul Almaşului, un afluent al Someşului. 
Acolo ambele armate ajunseră faţă în faţă, despărţite una de 
alta numai de apa Almaşului. In cursul nopţii Ungurii trecură 
neobservaţi râul şi deschiseră lupta împotriva Românilor. Şi 
s’au luptat cu ei cu înverşunare, zice cronica, până ce 
oştirea lui Gelu fu biruită; mulţi dintre ostasii români fură 
ucişi şi încă mai mulţi făcuţi prizonieri. Ducele Gelu, când 
văzu aceasta se retrase în grabă cu restul arcaşilor săi — sa- 
gittari — spre cetatea de pe Someş. Dar el fu urmărit de 
ostaşii lui Tuhutum şi ucis lângă Căpuş, un afluent al Some¬ 
şului — qui cum fugeret, properans ad castrum suum iuxta 
fluvium Zomus positum, milites Tuhutum audaci cursu 
persequentes, ducem Geloum iuxta fluvium Capus in- 
terfecerunt — 1 ). Aflând despre moartea voievodului lor, 

x ) Gesta Hungarorum , 1 . c., cap. XXVI şi XXVII, p. 45. 

căpeteniile Românilor se supuseră lui Tuhutum şi-i jurară 
credinţă. 

După înfrângerea lui Gelu, Ungurii supuseră Dacia Apu- 
lensă supremaţiei lor, la fel cum procedaseră şi cu Dacia 
Porolisensă. Drepturile voivodale ale lui Gelu trecură asupra 
lui Tuhutum, care le exercită în numele lui Arpad. Dar cum 
numărul Ungurilor biruitori era disparent de mic, faţă de 
populaţia română băştinaşă, aceasta covârşea pe Unguri în 
toate domeniile vieţii obşteşti. Ea îşi continua vieaţa de mai 
înainte, răspunzând noilor stăpâni prestaţiile ei în bani şi în 
natură după obiceiul ţării. Dela retragerea legiunilor din Dacia 
nu era doară aceasta prima schimbare de stăpânitori barbari, 
ci ea încheia doară seria acestora prin supremaţia ungurească 
ce avea să se permanentizeze mai multe secole. 

Urmaşul lui Tuhutum în stăpânirea Daciei ultrasilvane a 
fost fiul său Horea, după care a urmat Giula. Despre acest 
Giula, cronica pictată dela Viena susţine că el ar fi descoperit, 
cu ocaziunea unei vânători, ruinele unei vechi cetăţi romane — 
erat ipse Gyula dux magnus et potens, qui civitatem magnam 
in Erdelw in venatione sua invenerat, qui iam pridem a 
Romanis constructa fuerat— 1 ). Vechea cetate romană, desco¬ 
perită de Giula, era după toată probabilitatea Apulum pe 
Mureş, capitala Daciei centrale sau apulense. Giula restaură 
cetatea si-si aşeză scaunul de domnie în ea, numindu-o Alba 
Giulae, adică Alba lui Giula, ungureşte Fejervdr, nemţeşte 
Weissenburg, slav. Bielgorod, Bălgradul sau Alba-Iulia 
noastră 2 ). Forma de Alba Giulae apare în documentele latine 
medievale. 

Lui Giula îi urmă în domnia Daciei ultrasilvane nepotul 
său de frate, numit Giula cel Mic — minor — care se identi¬ 
ficase tot mai mult cu păsurile şi datinile supuşilor săi valahi 
sau dacoromâni, căutând să restabilească vechile raporturi 
politice cu imperiul roman de răsărit, care tocmai în vremea 
sa, sub domnia împăratului Vasile al II-lea Bulgaroctonul, 


*) Chronicon Pictum Vindobonense , ed. G. Popa-Lisseanu, în « Izv. Ist, Rom, 
voi. XI, cap. XV, p. 21. 

a ) Teleki, Okmdnytdr , I, pp. 146 şi 152; V. Motogna-Deş, Wanti und von 
zvem habert die XJngarn Siebenbiirgen erobert?, în « Ostland », voi. VI, fasc. 3. 

cucerise ţaratul bulgar dela Dunăre şi restabilise astfel vechile 
graniţe ale României de-a-lungul limesului dunărean. Şi isto¬ 
ricii maghiari recunosc că pe timpul lui Ştefan cel Sfânt 
politica Daciei era îndreptată spre Sud-Est mai ales din 
cauză că populaţiunea dacoromână băştinaşă aparţinea bise¬ 
ricii răsăritene cu scaunul patriarhal la Constantinopol x ). 
După ştirile bizantine Giula cel Mic primise pe la 950 botezul 
la Constantinopol după ritul ortodox şi tot el chemase în 
ţara sa pe episcopul Iroteiu 2 ). 

Orientarea sa politică spre Constantinopol nu era însă după 
placul Ungurilor arpadieni, care năzuiau spre apus şi se 
prinseră din vreme în mrejile politicei papale dela Roma. 
De aceea Ştefan cel Sfânt, îndată după încoronarea sa ca rege 
apostolic al Ungariei, deschise ostilităţile în contra lui Giula 
cel Mic din Dacia ultransilvană, sub pretextul că se arătase 
necredincios, că nu voia să devină creştin — după ritul 
catolic — şi pentrucă uneltea mereu împotriva stăpânului său, 
regele — quod in fide esset vanus et noluit esse christianus 
et multa contraria faciebat — 3 ). Cronicarul Simon Keza 
arată că Giula fusese ridicat împreună cu soţia şi doi fii ai 
săi şi încarcerat în Ungaria — Jula cum uxore et duobus 
filiis in Hungariam adducto — iar ţara sa încorporată Pa- 
noniei — adiuncto Pannoniae — 4 5 ). Cronica pictată dela Viena 
relatează că regele Ştefan ar fi procedat astfel în contra lui 
Giula, fiindcă deşi i se atrăsese de repetate ori luarea aminte, 
el totuşi nu s’a întors la legea creştină si nici n’a încetat de a 
comite ilegalităţi faţă de Unguri — hoc autem ideo fecit quia 
saepissime amonitus a beato rege Stephano nec ad fidem 
Christi conversus, nec ab inferenda Hungaris iniuria con- 
quievit — 6 ). Mărturiile vechilor cronice ungureşti cu privire la 
campania împotriva lui Giula sunt confirmate şi prin relatările 
cronicei ""germane dela Hildesheim, care arată la anul 1003 
că regele Ştefan a pornit cu oaste în contra unchiului său 

x ) I. L u p a ş, Voivodatu 1 Transilvaniei în secolu 1 al Xll-lca şi al XlII-lea , în 
« Studii , Conferinţe şi Comunicări Istorice », II, p. 9. V 

2 ) S c y 1 i t z e s, II, p. 328; Kedremus, 2.636, ed. Paris;*Z o n a r a s, 2, p. 
152; cfr. Siebenbiirgische Vierteljahrschrift , Sibiu, 1934, p. i8Jurm. 

8 ) Gesta Hungarorum y 1 . c., cap. XXVII, p. 46. 

4 ) Simonis de Keza. Chronicon Hungaricum , 1 . c., cap. II § 1, p. 45. 

5 ) Chronicon Pictum Vindobonense , 1 . c., cap. XXXVII, p. 32. 


www.dacoromanica.ro 





IO 


ION I. NISTOR 


478 


Giula — Stephanus rex Hungaricus super avunculum suum 
regem Julum cum exercitu venit — x ). Din relatările de mai sus 
rezultă că Dacia Apulensă a ducelui Gelu a continuat să-şi 
păstreze fiinţa sa politică aparte şi sub Tuhutum, Horea, 
Giula şi Giula cel Mic mai bine de o sută de ani, până în 
timpul lui Ştefan cel Sfânt. Deci numai la anul 1003 străvechiul 
voevodat românesc din Dacia Apulensă a fost cucerit de Unguri 
şi înglobat regatului unguresc. Atribuţiunile voevodale asupra 
Daciei ultrasilvane trecură ca şi cele asupra Daciei bihorene, 
în seama regelui Ungariei, care le încredinţă unor înalţi 
demnitari dela curtea sa. 

Relatările notarului anonim au fost supuse celor mai păti¬ 
maşe critici. El şi-a cules informaţiunile sale din tradiţiile 
locale şi din cântecele de vitejie ale Ungurilor în care se prea¬ 
măreau luptele acelora cu Românii din Daciile Carpatine. 
Notarul, al cărui anonimat n’a putut fi încă identificat definitiv 
nici cu « P(etrus) dictus magister » al regelui Bela al II-lea 
(1131—1141) şi nici cu « P(aulus) regalis notarius » al lui Bela 
al III-lea (1173—1196) * 2 ), nu avea niciun interes să născo¬ 
cească dela sine asemenea lupte, dacă ele nu ar fi avut un 
substrat real 3 ). Menţionarea Românilor în vechile cântece 
populare ungureşti, din cuprinsul cărora pare să se fi inspirai 
cronicarul, prezintă prin faptul acesta însuşi o dovadă de mare 
preţ 4 ). Dacă toate numele şi faptele menţionate de notarul ano¬ 
nim ar fi potrivite cu adevărul istoric, am avea de sigur o mărturie 
narativă preţioasă a prezenţei mai vechi a Dacoromânilor în 
teritoriile unde au fost surprinşi de cuceritori. Dar tocmai 
păstrarea prin legendă, prin cântece vitejeşti şi balade popu¬ 
lare a acestor vechi amintiri, oricât de schimbate ar fi ele 
în amănunte, indică mai mult decât orice mărturie patrio¬ 
tică, adânca întipărire pe care aceste lupte grele, purtate cu 


x ) Monumenta Gennaniae Scriptores, III, p. 92. 

2 ) Jakubovich Elek, P . mister ~ Adaltkok az Anonymus kirdeshes, Buda¬ 
pesta, 1925, şi Magyar Nyelv, XXI, 1925; A. Eckhardt, Vinigme du plus ancien 
historien hongrois , în «Revue des etudes hongrois », III (1925); cfr. B. H 6 m a n, în A 
Szent-Laszlokori Gesta Ungarorum es XII—XIII szazadi leszdrmazoi, Budapesta, 
1925; cfr. N. D r ă g a n u, Românii în veacurile al IX — XlV-lea, pe baza toponimiei 
şi onomasticei, p. 7 urm. 

3 ) P. H u n f a 1 v y, Ethnographie vo?i U?igarn y p. 246 urm. 

4 ) N. Iorga, Ist . Rom ., III, p. 46. 

atâtea jertfe de sânge împotriva populaţiunii autohtone ro¬ 
mâneşti, au lăsat-o în sufletul popular al cuceritorilor x ). 
Şi aceasta cu atâta mai mult, cu cât izvoarele decumentare 
lipsesc aproape cu totul până în a doua jumătate a secolului al 
Xll-lea, când s’a organizat cancelaria regală a Ungariei. Până 
atuncia actele publice se încheiau mai mult oral * 2 ). O pecete 
regală s’a păstrat numai dela regele Ladislau cel Sfânt din 
1090 3 ). 

Astfel se explică faptul că regii Ungariei şi după înglobarea 

teritoriilor celor două ducate sau voievodate româneşti din 

> 

cele două Dacii, porolissensă şi apulensă, respectară tradionaţi- 
lele alcătuiri politice şi militare ale acestora, păstrând pentru 
aceste regiuni străvechea instituţie voievodală şi însărcinând cu 
administrarea lor chiar doi voievozi în locul celor doi duci 
vasali de până atuncea. Numai în cursul timpului Dacia biho- 
reană a fost unită cu cea ultrasilvană într’un singur voevodat al 
Ardealului , nume care nu este decât traducerea ungurească 
a toponimicului Transilvania. Notarul anonim arată că sfântul 
rege Ştefan şi-a supus ţara ultrasilvană — sanctus rex Ste- 
phanus subjugavit sibi terram Ultrasilvanam — 4 ). R 6 s 1 e r 
susţinea însă, şi poate cu temeiu, că ţara ultrasilvană sau tran¬ 
silvană fu încorporată formal Ungariei numai în vremea regelui 
Ladislau cel Sfânt (1077—1095) 5 ). Simon de Keza nu¬ 
meşte Transilvania « septem castra », adică ţara celor şapte 
cetăţi, după nemţescul « Siebenbiirgen », slavoneşte « Semgo- 
rod ^» 6 ). Numele de Transilvania nu este decât o tra¬ 
ducere din ungurescul erdo latineşte silva şi prepoziţia 
-elu, lat. ultra, trans, de unde s’a format în cancelaria regală 
Ultrasilvania sau Transilvania" a documentelor ungureşti în 
limba oficială latină. Din ungurescul Erdelu sau Erdeuelu al 


x ) N. lor ga, Istoria Românilor din Ardeal şi Ungaria, II, p. X. 

2 ) F. Maurer, Die Besitzergreifung Siebenbiirgendurch die das Land fetzt 
bezvohnenden Nationen , Berlin, 1882; RudolfDavid, în Kronstădfer Zeitung , a. 
1936, Nr. 184; N. I o r g a, Ist . Rom,, III, p. 40. 

3 ) E. Jakubovich, Ladungssiegel Kdnig Andreas, I, în « Ungar, Jachbiicher », 
voi. XV, p. 1 urm. 

4 ) Gesta Hungarorum, I. c., cap. XXVII, p. 46. 

5 ) R. R o s 1 e r, Dacier und Romănen, p. 44. 

«) Chronicon Hungaricum, 1 . c., cap. II/§ 1, p. 45; cfr. Mon, Germ. Hist,, SS. XIX, 
o. 559 : * terra, quae Septem Castra, dicitur ». 

notarului anonim x ) derivă românescul Ardeal , care a înlocuit 
numirea străveche de Dacia. In izvoarele bizantine însă s’a 
mai păstrat vechea toponimie, întru cât Ana Comnena 
arată că regele Solomon pornise împotriva Pecenegilor în 
fruntea unei oştiri dacice l 2 ). La Chalcondilas Transil¬ 
vania apare sub vechiul nume de D a c i a 3 ). La 1553 comandan¬ 
tul cetăţii Deva Dominic Dabo se intitula cu mândrie « vice- 
vaivoda Dacorum monticolasque Getarum » 4 ). O diplomă din 
1586 arată că viceşpanul Vasile Radu însoţit de 4 pretori se 
deplasase în comuna Budeşti, din Maramureş, pentru a 
ancheta unele obiceiuri dacice pe care poporul le practica 
într’un templu dacic , construit în acest scop 5 ). Revoluţia lui 
Horia reînprospătă numele de Dacia. In izvoarele timpului 
Transilvania apare sub numele de Dacia, iar Horia apare ca 
rege al Daciei — rex Daciae — 6 ). Sigilul regatului Daciei înfă¬ 
ţişa o inimă străpunsă de un paloş cu inscripţia: « Horea Rex 
Daciae , 1784 » 7 ). Pe la sfârşitul veacului al XVIII-lea şi 
începutul secolului al XlX-lea restaurarea Daciei forma obiec¬ 
tul preocupărilor politice ale cabinetelor din Viena şi St. 
Petersburg 8 ). Marile evenimente politice din 1918 oferiseră 
un strălucit prilej pentru restaurarea numelui străbun de 
Dacia. Dar ceea ce s’a neglijat atuncea s’ar putea săvârşi 
astăzi, când nume celebre ca Austria dispărură în faţa nomen¬ 
claturii mai vechi de Ostmark. Revenirea la vechea nomen¬ 
clatură de Dacia pentru Ardeal sau Transilvania se impune 

astăzi mai mult si mai hotărît ca oricând. 

* 

Spre deosebire de vechii voievozi vasali ai celor două Dacii 
de până atuncea, noii voievozi transilvăneni nu erau decât 


l ) Gesta Hun<*arorum , 1 . c., cap. XI, p. 34; N. Drăqanu, Toponimie şi istorie 
în Ardeal , în «Anuarul Institutului de Istorie Naţională », II, 1923, p. 233 urm. 

a ) Ana Comnena, I, 8, ed. Bonn, p. 336; 

3 ) Kalkokondylas, p. 134; S c h 1 o t z e r, Geschichte dcr Deutschen in Siebenbiirgen, 
472; B ii d i n g e r, Ein Buch ungar. Geschichte , p. 74. 

4 ) O. Flqca şi V. Ş u i <1 g a, Cetatea Devei , p. 21. 

*) Mihaly de Apşa, Diplome. Maramureşene ., p. 61; cfr. A. F i I i p e s c u, 
Istoria Maramureşului , p. 15. 

•) Papiu Ilarian, Tezaur de Mon. Ist., III pp. 304 urm., 318, 320, 356, 
367 şi 371 urm. 

7 ) Ibid., p. 358 urm. 

8 ) Ioni. Nistor, Restaurarea Daciei în sintezele diplomaţiilor europene , în Anal. 
Acad. Rom. Ist. Ser. III, Tom. XXI, p. 337 urm. 

locotenenţi ai regelui şi îndeplinitori ai poruncilor regale în 
Transilvania; ei ocupă primul loc în ierarhia Ungariei, fiind 
socotiţi între supremii dignitari ai coroanei, alăturea de pa¬ 
latinul Ungariei şi banul Croaţiei. Ei îndeplineau demni¬ 
tatea de stegari — signiferi, Bannertrăger — ai regatului, iar 
în timp de războiu ei puteau fi investiţi cu puterea de co¬ 
mandanţi ai oştirii. In timp de pace ei erau supremii câr- 
muitori şi judecători ai Daciei. Voievozii concentrau în 
persoana lor toate atribuţiunile militare, administrative şi ju¬ 
decătoreşti, având depline puteri de stăpânire ca şi voievozii 
din Moldova şi Ţara Românească. Şi totuşi exista o deosebire 
fundamentală între voievozii din Transilvania şi cei din Prin¬ 
cipatele Române. Voievozii Moldovei şi Ţării Româneşti 
erau « domni şi singuri stâpânitori » ai ţărilor lor, câtă vreme 
voievozii Daciei ultrasilvane nu erau decât locţiitori ai re¬ 
gelui Ungariei şi îndeplinitori ai poruncilor sale 1 ). Ei erau 
socotiţi ca urmaşi ai vechilor voievozi dacoromâni de pe 
vremuri, cari fuseseră supuşi suveranităţii ungureşti. 

încercările ce s’au făcut de a considera organizaţia voievo¬ 
dală a Transilvaniei ca o creaţie politică a regelui Ştefan după 
modelul apusean, nu găsesc niciun sprijin în izvoarele narative 
şi documentare ale timpului 2 ). 

In tot timpul evului mediu Dacia şi-a păstrat mereu auto¬ 
nomia politică, administrativă şi economică aparte. Ea n’a 
fost în vremea aceea niciodată contopită deplin cu Ungaria, 
ci administrată separat de voievozii ei 3 ). Constituirea ei din 
teritoriile celor două Dacii supuse de Unguri era simbolizată 
prin numirea simultană a doi voievozi 4 ). 

Seria voievozilor transilvăneni adeveriţi prin acte documen¬ 
tare o deschide « Mercurius princeps Ultrasilvanus », menţionat 
în trei diplome regale din anii 1103, im şi 1113 5 ). La 1x76 

x ) I. L u p a ş, Voievodatul Transilvaniei în sec. al XTI-lea şi al XIII-lea f în « Studii , 
Conferinţe şi Comunicări Istorice », II, p. 2. 

a ) Valentin H <5 m a n, Magyar tdrtenet y voi. I, p. 220 urm; Szdzadok, 1881, 
p. 517; Krajner, Die urspriingliche Staatsverfassung Ungarns , Viena, 1879, p. 529. 
A. H u b e r, Geschichte Oesterreichs , I, p. 149; cfr. I. L u p a ş, o. c., p. 28 urm. 

3 ) I. Lupaş, o. c. t p. 8; cfr. Szilâgyi Sândor, Erdelyorszag tortenete te - 
kintettel mivelodesere i (Istoria Transilvaniei cu privire la civilizaţia ei), Pesta, 1886, p. 66. 

4 ) F e j b r, Codex Dipl. Hungariae , IV, 3, p. 468 urm.; cfr. I. L u p a ş, o. c. y p. 25. 

•) Fej^rpataky Lâszld, Kdlmăn Kirdly oklevelei (Diplomele regelui Co- 

loman), Budapesta, 1892, pp. 45 Şi 66; cfr. I. Lupaş, o. c. t p. 16. 

se pomeneşte de « Leustachius Voyvoda» care împreună cu 
banul Ompudinus luase parte alăturea de Bizantini la bătălia 
dela Myrio Kephalon din Anatolia 1 ). In anul 1201 se face 
menţiune de fiul voievodului Leustachius care îi urmase în 
demnitatea de voievod al Transilvaniei 2 ). In anul 1219 se 
pomeneşte de voievodul Neuca sau Leuca 3 ) iar în anii 1227— 
1231 şi 1235—1240 actele regale amintesc de Pousa Wayvoda 
Ultrasilvanus 4 ), pe care d -1 Lup aş îi consideră ca Români 5 * ). 

La început voievozii transilvăneni nici nu aveau o reşedinţă 
voievodală stabilă, ci numai târziu de tot aceasta fu fixată 
la Alba Iulia. Ca listă civilă ei primeau una din trei părţi 
din veniturile cuvenite regelui din transportul de sare pe 
Mureş şi din darea pe boi. Ei beneficiau de veniturile dome¬ 
niilor Solnoc, Ciceu, Unguraşul, Cetatea de Baltă, Uioara şi 
Deva. Pentru o mai bună administrare a ţării, s’a menţinut 
împărţirea Transilvaniei în străvechile jupănii geto-dacice G ), 
pe care Ungurii le războtezară după limba lor în « ispany », 
de unde derivă nemţescul « Gespann » şi românescul şpan. 
In actele latineşti jupanul a fost tradus prin comes, iar jupănia 
prin comitatus, comitat. 

# 

Teritoriul vechei Dacii Malvense, cuprins între râurile Mu¬ 
reş şi Dunăre, Ungurii îl găsiră stăpânit de un duce cu numele 
Glad — quidam dux nomine Glad — care ieşise din castrul 
Vidinului cu ajutorul Cumanilor — de Bundyn castris egressus 
adiutorio Cumanorum — 7 ). Notarul anonim dă unele amănunte 
interesante asupra luptelor cu stăpânitorul Daciei bănăţene. 
Ducatul lui Glad se întindea dela Mureş până la fortăreaţa 
Horom (Palanca Nouă) pe Dunăre — qui dominium habebat 
a fluvio Morus usque ad castram Horom —. Lupta hotărîtoare 
s’a dat undeva pe Timiş. Voievodul Glad întâmpină atacul 

x ) W e n c z e 1, Arpddkori Uj Okmdnyatdr (Noua colecţie de documente arpadiene), 
VI, p. 486. 

s ) Ibid.y p. 487. 

8 ) Ibid.y p. 400. 

4 ) Fejfer, Codex Dipl.y III, 1, p. 27 şi m; IV, 3, p. 552. 

6 ) I. Lupaş, o. c.y p. 2i. 

•) Ion I. Nistor, Romanii în Transdanuvia y în Anal. Acad. Rom. Ist. ser. III, 
Tom XXIII, p. 54° urm. 

7 ) Gesta Hungarorumy 1. c., cap. XI, p. 34; c fr. N. D r ă ga n u, o. c. y p. 227. 

Ungurilor în fruntea unei considerabile oştiri de călăreţi şi 
pedeştri cu ajutorul Cumanilor, Bulgarilor şi Vlahilor — dux 
illius patriae cum magno exercitu equitum et peditum adiu- 
torio Cumanorum et Bulgarorumatque Blacorum—. Ciocnirea 
a fost foarte sângeroasă. In învălmăşeala luptei căzură două 
căpetenii ale Cumanilor şi trei cneji bulgari. Oştirea lui Glad 
fu înfrântă şi risipită, iar ducele însuşi se refugiase în fortăreaţa 
Urscia (Orşova), care şi ea căzu în mâinile Ungurilor. Atunci 
Glad trimise soli de pace şi închină cetatea împreună cu 
bogate daruri — hoc cum Glad, dux eorum, vidisset, missis 
legatis, pacem ab eis petere cepit et castrum sua sponte cum 
diversis donis condonavit — 1 ). 

După actul închinării, Glad îşi păstra voievodatul sub supre¬ 
maţia ungurească. Castrul voievodatului se găsea la Homron 
sau Horom (Palanca Nouă) pe Dunăre, centrul hringului avar 
din părţile acelea, după care se şi numea şi ducatul dela 
Horom — ducatus seu voevodatus Horomensis — 2 ). Alte loca¬ 
lităţi însemnate în voievodatul bănăţean erau Keve (Cubin), 
Urscia (Orşova), Panucca (Panciova) şi Morisena (Cenad). 
Indicaţiile cronicei anonime cu privire la graniţa de Sud a 
ducatului lui Glad, care ajungea până la Dunăre, arată că 
malul stâng al acestui fluviu nu se găsea sub stăpânirea bulgară, 
cum s’a susţinut fără niciun temeiu. Arătările cronicei sunt 
adeverite prin mărturia contemporană a lui Constantin 
Porfirogenetul, care relatează că, după supunerea lui 
Ohtum, graniţa Ungariei — Toupxia — ajungea până la Du¬ 
năre. Cronicarul născut în puipură arată că « Ungurii alungaţi 
de către Pecenegi, fugiră şi se aşezară în pământul unde 
locuesc acum, adică între anii 948—954 3 ). In acel loc sunt 
aceste monumente vechi: mai întâi e podul împăratului 
Traian, la capătul Turciei (Ungariei) pe urmă Belgradul la 
trei zile dela acest pod» 4 ). 


») Ibid., cap. XLIV, p. 58. 

a ) L. Bohm, Geschichtc des Temeser Banuts , II, p. 306. 

3 ) J. B. Bury, The treatise De admimstrado Imperio , în a Bizantinische Zeitschrift », 
XV (1906), p. 522. 

4 ) Const. Porfirogenetul, De adm., ed. Bonn, cap. 4, pp. 173—174; 
cfr. G6za Fej6r, Ungarns Gebietsgrenzen in der Mitte des 10. JahrhunderU, în 
« Ungar. Jahrbiicher >, Berlin, voi. II, p. 47. 

Dară cu toată supunerea lor faţă de Unguri, atât Glad cât 
si urmaşii săi nu înteleseseră să se desfacă asa uşor de vechile 

i > 1 > j 

lor legături cu imperiul roman de răsărit, care chiar în vremea 
aceea ajunsese din nou la limesul dunărean, după înfrângerea 
şi risipirea primului ţarat bulgar. Din cauza aceasta urmaşii 
lui Glad, dintre care cel din urmă fusese Ahtum (Ohtum, 
Optum, Achton, Ajtony) — ex cuius progenie Ohtum fuit 
natus — erau veşnic bănuiţi de Unguri de infidelitate — quod 
regis rebellis fuit in omnibus—. In condiţiile acestea se strecu- 
rară evenimentele mai bine de o sută de ani, până în zilele 
regelui Ştefan-cel-Sfânt care trimise pe nepotul său Sunad, 
fiul lui Dobuca — Sunad filius Dobuca, nepos regis — cu o 
puternică oştire împotriva necredinciosului Ahtum, al cărui 
ducat cuprindea Banatul întreg dela graniţele Transilvaniei 
până la Vidin şi Severin — serviebat eidem viro terra a fluvio 
Keres usque ad partes Transilvanas et usque in Budin et 
Zeren — 1 ). Ahtum îmbrăţişase, ca şi Giula la rândul său, cre¬ 
dinţa ortodoxă din Constantinopol, ceea ce nu convenea de loc 
aprigului aderent al catolicismului, care era regele apostolic 
al Ungariei, câştigat numai de curând pentru credinţa apu¬ 
seană. Oştirile adverse se ciocniră undeva pe Mureş. Ohtum 
fu bătut şi ucis în tabăra sa de lângă Morisena — in castro suo 
iuxta Morisium interfecit eum — 2 ). 

După înfrângerea şi uciderea ducelui Ohtum, regele Ştefan 
încorporă voievodatul bănăţean Ungariei, iar pe Sunad îl 
răsplăti pentru serviciile sale cu cetatea Morisena cu toate 
apartenenţele ei — castrum Ohtum Morisena cum omnibus 
apendiciis suis condonavit—. După noul său stăpân, castrul sau 
cetatea Morisena s’a numit Sunad—quod castrum nune Sunad 
nuncupatur — Cenadul de astăzi 3 ). Dacia Malvensă sau bănă¬ 
ţeană fu organizată într’o căpitănie de graniţă, iar apărarea ei 
fu încredinţată unui căpitan cu numele Kund, după care s’a 
numit « capitaniatus Kund » 4 ). Mai târziu căpitanatul sau 
marca aceasta de graniţă s’a numit cu un termen avar banat — 

x ) Gesta Hungarorum , cap. XI, p. 34; cfr. G. Pop o viei, Istoria Roniâjiilor 
Bănăţeni , p. 113 urm. 

'-) Vita S. G e r a r d i, c. 10, ec. E n d 1 i c h e r, Monumenta Arpadiana, p. 215. 

3 ) Gesta Hungarorum t 1 . c., cap. XI, p. 34; cap. XLIV, p. 57. 

4 ) L. B 6 h m, Geschichte des Temeser Banats , I, p. 23. 


www.dacoromanica.ro 





48 S 


UNGURII IN DACIA CARPATINA 


17 


banatus — derivat din baian-bân, greceşte (Bosavoc, sârbeşte 
bân, care reprezenta puterea regală în această marcă de hotar, 
în calitatea de marchiz sau Markgraf, cum se numeau asemenea 
căpetenii de graniţă în apus 1 ). 

' ,Apărarea noului banat dădu mult de lucru regilor Ungariei. 
Cronica pictată dela Viena arată că pe timpul regelui Solomon 
(1063—1074) Pecenegii ar fi străbătut Banatul, ajungând până 
la râul Sava, pe care l-ar fi trecut cu ajutorul Bulgarilor şi 
Grecilor. Năvălitorii ar fi fost însă respinşi cu mari pierderi 
pentru ei 2 ). Cronica lui K e z a relatează că luptele în banat 
continuară şi sub regele Ladislau cel Sfânt (1077—1095) 3 ). 
In 1129 împăratul Ion Comnen întreprinse o expediţie în 
Transdanuvia şi Dacia, pentru a restabili acolo vechea supre¬ 
maţie romană. Regele Ştefan al II-lea i se împotrivi la Horom 
(Palanca Nouă) pe Caras şi reuşi să-l respingă peste Dunăre 4 ). 
In 1152 împăratul Manuel Comnenul pomi împotriva Bana¬ 
tului, măsurându-şi puterile cu regele Geiza al II-lea (1141 — 
1161). Curând însă Bizantinii încetară cu incursiunile lor în 
Banat, fiindcă la 1186 luă fiinţă ţaratul Asanizilor în Balcani, 
care închise pentru mai multe secole Bizanţului drumul spre 
Dunăre. 

La 1203 se aminteşte de un comite de Timiş, care îndeplinea 
în marca de graniţă bănăţeană aceleaşi funcţiuni administrative 
în numele regelui Ungariei ca şi voievodul Transilvaniei. La 
1209 comite de Timiş era un oarecare Martin, care îşi avea 
reşedinţa la Keve (Cubin) 5 ). Prin hotărîrea din 1212 corniţele 
de Timiş fu înălţat în rang egal cu voievodul Transilvaniei şi 
corniţele Secuilor, stabilindu-se ca faţă de populaţia română a 
acelui ţinut, demnitatea de comite să fie încredinţată unei 
personalităţi de origine ungurească 6 ). 

Pentru apărarea mai efectivă a Banatului, luă curând fiinţă 
şi comitatul de Caras, iar la 1231 se face prima menţiune de 


x ) I. C. J i r e c e k, Geschichte der Serben , I, p. 127 

a ) Chronicon Pictum , 1 . c., cap. LVI, p. 57 urm. 

3 ) Chronicon Hungaricum , 1 . c., p. 54. 

4 ) G. Pop o vi ci, /. c. y p. 136; L. B 6 h m, l. c. t I, p. 28 urm. G r i s e 1 ! i n i, 
Geschichte des Temeser Banats, I, p. 20. 

5 ) T i m o n i, Imago Novae Hungariae , cap. III, p. 15. 

•) Ibid. t cap. VI, p. 28. 

2 A. R. Memoriile Secţiunii Istorice. Seria III. Torru XXIV . Mem 75, 

banatul de Severin ca un baraj împotriva Cumanilor. Ban de 
Severin era atuncea Luca — Luca Bano de Sevren — x ). In pri¬ 
vilegiul acordat Ordinului Ioaniţilor în 1247 se arată graniţele 
spre răsărit ale Banatului de Severin cu munţii ce -1 străbat 
şi cu alte apartenenţe până la fluviul Olt — totam terram 
de Zeurino cum Alpibus ad ipsam pertinentibus et alliis 
attinentibus omnibus usque ad flumen Olth — * 2 ). Graniţele 
acestea corespund cu cele ale vechii Dacii Malvense. La 1260 
ban de Severin era Mikud, care luase parte cu un contingent 
de Bănăţeni alăturea de regele Bela al IV-lea (1235—1270) la 
bătălia dela Kroissenbrunn din Iulie 1260 împotriva regelui 
Bohemiei Pzemysl Ottokar şi se distinse acolo prin curajul şi 
vitejia sa, pentru care fu răsplătit de rege cu trei moşii în 
Dacia 3 ). In raportul său către papa Alexandru al IV-lea, 
regele Ottocar se mândrea cu izbânda sa asupra regelui 
Ungariei şi asupra nenumăratelor mulţimi de barbari ce se 
ridicaseră împotriva sa, între care se găseau cete de Cumani, 
Unguri, Slavi, Secui, Valahi şi Bisseni 4 ). Vlahii sau Românii 
cari luaseră parte la această bătălie pare să fi fost pe lângă 
contingente din Maramureş şi contingente româneşti din 
Banat de sub comanda banului Micud, care putea fi Român 
şi el cu numele Micu. 

In timpul absenţei banului Micud năvăliră Bulgarii în 
Banatul rămas fără nicio apărare, fiindcă Ioaniţii chemaţi 
de rege la 1247, cu toată binecuvântarea papei Inochentie al 
IV-lea din 1251 5 ), nu apucaseră să sosească la Severin, precum 
nici ordinul Teutonilor nu făcuse nicio ispravă împotriva 
Cumanilor. Banul Laurentiu, urmaşul lui Micud, reuşi însă 
să bată pe Bulgari şi să-i izgonească dincolo de Dunăre 6 ). 

Pentru a putea rezista cu succes împotriva atacurilor dela 
Sud, se impunea o concentrare a forţelor bănăţene. In scopul 

J ) Hurmuzaki-Densuşeanu, Doc. i. i. Nr. XCVIII, p, 126; cfr. T. 
H o t n o g, Bezerembam, Iaşi, 1919; I. B o g r e a, în * Anuarul Inst. Naţionale 
Cluj, I, p. 382; Cfr. L. Bdhm, l. c., p. 30. 

a ) Ibid., I, p. 249 urm. 

3 ) Ibid., I. 1. p. 425. 

4 ) Ibid., I. 1. p. 287; cfr. Ion I. Nistor, Participarea Românilor la bătălia dela 
Kroissenbrunn, în «Junimea Literară I, p. 38 urm. 

°) Ibid., I. 1, p. 249 urm. 

T i m o n i, /. c., cap. V, p. 24. 

acesta Laurenţiu uni în mâinile sale atribuţiunile comiţilor 
de Caras si Timiş si-si fixă reşedinţa la Timişoara (1273) x ). 
Astfel evoluă sud supremaţia ungurească ducatul lui Glad 
din Dacia Malvensă într’o marcă de graniţă sau banat , cu un 
comite în frunte, care reprezenta acolo puterea regală, deopo¬ 
trivă cu voievodul Transilvaniei şi cu corniţele Secuilor. 
Mai apoi teritorul^Banatului fu împărţit în cele 8 districte 
româneşti — districtus olahales — care şi-au apărat autonomia 
lor până la catastrofa dela Mohaci (1526). 

* 

* # 

Dacia Apulensă se extindea fără îndoială până la valul 
Carpaţilor moldoveni şi munteni, pe culmea cărora era aşezată 
graniţa spre Transilvania * 2 ). Nu putem şti dacă şi voievodatul 
lui Gelu atingea spre Sud-Est vechea graniţă romană. Cronica 
notarului anonim nu dă în privinţa aceasta nicio indicaţie. 
In schimb cronica lui Keza, deopotrivă în cronica pictată 
dela Yiena, relatează că după supunerea lui Giula şi cuprinderea 
Daciei ultrasilvane, regele Ştefan porni cu oştirea sa împotriva 
ducelui Kean, ai cărui supuşi sălăşluiau în locurile cele mai 
întărite de natură — quae gentes loca naturali situ munitissima 
inhabitant —. Dar după lupte grele şi sângeroase ducele Kean 
fu învins şi ucis. Comoara sa în aur şi pietre scumpe căzu 
în mâinile regelui învingător, care însărcinase pe o rudă a sa 
cu numele Zoltan cu administrarea ţării cucerite, după care 
regiunea aceea se numea Ardealul lui Zoltan — qui postea 
haereditavit illas partes transilvanas et ideo vulgariter sic dici 
solet: Erdelui Zoltan— 3 ). Notarul anonim nu face nicio men¬ 
ţiune de expediţia aceasta împotriva ducelui Kean, ceea ce 
dovedeşte că ea a fost întreprinsă cu mult mai târziu. In faţa 
acestei situaţiuni de fapt, G £ z a F e h £ r încearcă în 
zadar să interpreteze indicaţiile destul de obscure ale lui 
Constantin Porfirogenetul din cap. 13, cu 


J ) Fej6r, Cod. Dipl. , IV.3, p. 160 urm. 

a ) Ibid. t p. 543- 

3 ) Chronicon Pictwn Vindobonense , I. c., cap. XXXVIII, p. 32; Chronicon Hun- 
garorum , 1 . c., cap. II, § 1, p. 45; cfr. A. D e c e i, Românii din veacul al IX-lea până 
în veacul al XlII-lea în lumina izvoarelor armeneşti, p. 90 urm. cu întreaga literatură 
aferentă. 

privire la graniţele Ungariei — Toupxia. 1 ) — în sensul extin- 
derei acesteia până pe creasta Carpaţilor Moldoveneşti. Lăr¬ 
girea aceasta nu s’a putut îndeplini decât cu mult mai târziu 2 ). 
De altfel era şi firesc că influenţa politica ungară să pă¬ 
trundă mai târziu în regiunile dela obârşia Someşului, Mure¬ 
şului si Oltului, unde inaccesibilitatea '• terenului muntos 
oferea locuitorilor daco romani adăposturi mai sigure împo¬ 
triva invaziunilor duşmane. Dară cum regiunile acestea peri¬ 
ferice erau mereu încercate de invaziile Cumanilor din Tran- 
danuvia, Ungurii începură să se gândească serios la apărarea 
graniţei din răsărit, care, deşi era flancată de lanţul Carpaţilor 
Moldoveneşti, oferea totuşi barbarilor din Transdanuvia, prin 
curmăturile dela Rotunda, Măgura, Tulgheş, Ghimeş şi Oituz, 
porţi larg deschise pentru invaziile lor în Dacia. 

* 

• # 

Pentru apărarea acestei graniţe, mereu ameninţate de Cu¬ 
mani şi mai apoi de Tătari, regii Ungariei recurseră din vreme 
la colonizarea regiunilor de margine cu elemente etnice de 
încredere pentru paza şi apărarea lor. Grănicerii colonizaţi 
acolo în mijlocul populaţiunii băştinaşe dacoromâne erau 
Secuii, nume gentilic derivat din ungurescul Szek-el, Szikoli, 
ceea ce ar însemna păzitor de hotar, străjer sau grănicer 3 ). 
Despre originea Secuilor din judeţele Odorhei, Ciuc şi Trei- 
Scaune s’au lansat mai multe păreri, fără ca înşişi istoricii 
maghiari să fi căzut de acord asupra ei. Simon Keza 
considera pe Secui drept urmaşi ai Hunilor, câtă vreme alţi 
cercetători văd în ei frânturi de Iazigi, Biseni şi Cumani. Sunt 
şi păreri care înfăţişează pe Secui ca urmaşi ai Cabarilor, un 
al optulea trib fino-ugric, care s’ar fi asociat Ungurilor în 
Atelkuz şi ar fi descălecat apoi împreună cu ei în Panonia 4 ). 
Alţii susţin că tribul secuiesc s’ar fi refugiat direct în Carpaţii 


x ) J. B. B u r y, The treatise De Administrando imperio , în « Byzantinische Zeit - 
schrift , XV (1906), p. 522. 

a ) G^za Fej£r, Ungarns Gebietsgrenzen in der Mitte des 10. Jahrhunderts , în 
« Ungar . Jahrbiicher », II, p. 37 urm. 

3 ) H u n f a 1 v y, Eîhnographie von Ungarn, p. 200; B. H 6 m a n, Der Ur - 
sprung der Siebenbiirger Szekler , în « Ungarische Jahrbiicher », Berlin, voi. II, p. 9 urm. 

4 ) G. Popa-Lisseanu, Originea Secuilor şi Secuizarea Românilor , p. 11 urm. 

transdanuvieni după catastrofa Ungurilor din Atelkuz. Stră¬ 
bătând Carpaţii, Secuii s’ar fi aşezat în valea superioară a 
Oltului unde sălăşluesc astăzi. In contra părerii din urmă 
militează însă împrejurarea, că izvoarele timpului fac men¬ 
ţiune de Secuii aşezaţi şi în regiunile nord-vestice ale Ungariei, 
aşa în părţile Pojonului, Oedenburgului şi în valea râului 
Wag — Siculi de Wagh — - 1 ). De aceea nu putem înţelege cum 
s’ar putea împăca mărturiile acestea cu pretinsul refugiu al 
Secuilor în Carpaţii Moldoveneşti şi în special în valea supe¬ 
rioară a Oltului; ar fi doară să admitem că Secuii din Carpaţi 
ar fi fost colonizaţi în Ungaria nordvestică ca grăniceri — 
custodes confinorum, speculatores — cum susţine H 6 m a n 2 ). 

Dar oricare ar fi originea Secuilor, vechea lor aşezare în 
judeţele susmenţionate nu poate fi contestată. De asemenea 
rămâne bine stabilită organizarea grănicerească, cu coman¬ 
danţi — primores — călăreţi — primipili — şi pedestraşi — 
pixidiari —. Originea lor de colonişti reiese din faptul că ei 
fuseseră împroprietăriţi acolo cu loturi ereditare — sicula hae- 
reditas et bona primae occupationis —. Comandanţii unităţilor 
secueşti îndeplineau funcţiunea de căpitani de graniţă sau 
bani, precum arată numele lor de « rabonbani », pe care şi-i 
alegeau ei înseşi deopotrivă cu juzii — duloi — ai scaunelor 
lor de judecată — sedes, szek, Stuhl —, de unde derivă şi 
numele judeţului Trei-Scaune — Haromszek—. 

Ca element colonizatoric cu misiune militară, Secuii consti¬ 
tuiau o comunitate etnică aparte, având în frunte un comite 
al lor — comes Siculorum, Szeklergraf — despre care se face 
menţiune numai în 1233 sau mai sigur în 1280 3 ). El era numit 
de rege dintre curtenii de seamă şi urma în rang după voievodul 
Daciei. Corniţele Secuilor comanda contingentele secu¬ 
eşti. Cancelaria lui era instanţă de apel în treburile admi¬ 
nistrative şi judecătoreşti 4 ). Limba secuiască este identică 
cu limba maghiară, afară doară de faptul că ea este mai des 
vârstată de elemente împrumutate dela Daco-Romanii, în 


l ) B. H 6 m a n, /. c., p. 21, 

L ) Ibidem. 

8 ) Fej6r, Codex DipL, IV. 1. 22. 

4 ) B. H6man, /. c p. 15. 

mijlocul cărora trăiau şi care în bună parte au fost absorbiţi 
de Secui. Simon de Keza care trăia la curtea regelui 
Ladislau (1278—1290) arată în cronica ar, că Secuii trăiau 
în munţi în simbioză cu Români, dela care ar fi deprins chiar 
literele — Zakuli non tamen in plano Pannoniae, sed cum 
Blackis in montibus confinis sortem habuerunt, unde Blackis 
commixti litteris ipsorum uti perhibentur — 1 ). 

* 

* * * 

Despre estinderea supremaţiei ungureşti asupra regiuni¬ 
lor din Nordul Daciei, adecă asupra meleagurilor mara¬ 
mureşene, nu găsim în cronicele ungureşti nicio menţiune. 
Ştim doară dintr’un document din 1199 că regele Emeric 
suferise un accident la o vânătoare în Maramureş — terra 
Maramorosiensis — adecă ţara pe Mara, numită cu vechime 
Maramureş. Regele scapă cu vieaţă numai graţie intervenţiei 
la timp a comitelui Laurenţiu 2 ). 

Prin trecerea supremaţiei politice asupra noilor cuceritori 
barbari, situaţia populaţiunii autohtone dacoromâne din cu¬ 
prinsul Daciei carpatine n’a încercat schimbări prea mari. Ca 
şi în vremea supremaţiei hunice, gepidice şi avare, populaţiunea 
băştinaşă, al cărei număr sporise prin absorbirea numeroaselor 
enclave slavone, continua să-şi cultive ogoarele, să-şi păzească 
turmele, să lucreze la lemn în pădure şi să exploateze bogatele 
zăcăminte de sare, de care aveau nevoie, nu numai barbarii 
cuceritori ci şi popoarele aşezate în vecinătate. Mulţi dintre 
băştinaşi trăiau din măcinişul minereului de aur după obiceiul 
moştenit dela străbunii lor dacoromâni. In conditiunile 

y 1 

acestea de vieaţă, aspră şi neîndurată, ei îşi torceau firul vieţii, 
păstrându-şi cu sfinţenie limba, credinţa şi datinile străbune. 
Căpeteniile lor naţionale, numite judeci , cneji şi voievozi, 
îndeplineau rolul lor modest de perceptori ai impozitelor 
regale şi de distribuitori de dreptate în rândurile conaţiona¬ 
lilor lor după «lex antiqua » sau «jus et consuetudo Vala- 
horum » adecă după vechile datini şi obiceiuri dacoromâne 3 ). 

x ) Simonis de Keza Chronicon Hungaricum , 1 . c., cap. IV, § 6, p. 37. 

5 ) F e j € r, Cod. Dipl. , II, p. 347; Augustin Bune a, Istoria Românilor p. 158, 

*) D. Mototolesc u, Jus Valachicum , Bucureşti, 1916. 

In actul de donaţiune din 1213 prin care regele Andrei al II-lea 
conferia Ordinului Teutonilor Ţara Bârsei se face menţiune 
de o Ţară a Vlahilor — terra Blaccorum — prin care cavalerii 
puteau trece fără plata vreunei'contribuţiuni x ). Iar prin actul de 
danie către mănăstirea Cârţa din 30 Noemvrie 1223 se eviden¬ 
ţiază că Românii erau proprietari de pământ. Regele confirmă 
mănăstirii terenuri pe care le luase dela Români—confirmamus 
terram, quam prius eidem monasterio contuleramus exceptam 
de Blaccis — * 2 ). După înfrângerea Ungurilor la Mohi-Puszta 
în 1241 şi după fuga regelui Bela al IV-lea în Dalmaţia, 
Cadan, hanul Tătarilor se instalase de-a-binelea în Dacia si 
Ungaria. El organiză acolo administraţia tătară, considerân- 
du-se chiar locţiitor sau caimacam al regelui fugar. In calitatea 
aceasta de caimacam crăiesc, hanul Cadan dedea ordonanţe 
oficiale întărite cu pecetea regelui ungar, pe care acesta o 
pierduse pe câmpul de luptă. Printr’o ordonanţă sau edict de 
acest fel, caimacamul regelui Ungariei — nos Cattan ex stirpe 
Jedzan in regno Hungariae Kaymakam solis et terrae maximo 
Khano — impuse Secuilor şi Vlahilor să accepte moneta mon¬ 
golică — nummos nostros acceptarent — deopotrivă cu mo¬ 
neta bizantină — tamquam nummos byzantinos — precum Ie 
acceptaseră şi Saşii 3 ). In Transilvania şi Ungaria stăpânirea 
mongolă dăinui trei ani — manserunt ipsi Tatari in regno 
Hungariae tribus annis — 4 * ). 

Edictul lui Cadan aruncă o rază puternică de lumină în 
întunerecul constelaţiunii etnice a Daciei dela mijlocul 
secolului al XlII-lea. Naţiunile cărora li se impunea primirea 
monetei mongolice şi bizantine erau Românii, Saşii şi Secuii. 
De Unguri nu se face nicio menţiune, fiindcă ei în vremea 
aceea nu constituiau încă un strat etnic în Dacia. Pentru 
aceleaşi consideraţiuni Ungurii nu sunt amintiţi nici în actul 
dela 1210 unde apar numai contingentele militare ale Româ¬ 
nilor, Saşilor şi Secuilor 6 ) şi nici în actul de convocare a dietei 

J ) Hurmuzaki-Densuşianu, Docum I, p. 7 q. 

2 ) Zimmermann-Werner, Urkundenbuch , I, p. 18. 

8 ) Revista * Transilvania », IV, 1871» P* 55» A. D. X e n o p o 1 , Istoria Românilor . 
ediţia a IlI-a, II, p. 198. 

4 ) Thurocz II, c. LXXIV, p, 78; Chronicon Pictum Vindobonense , 1. c., cap. 
LXXX, p. 96. 

•) Szazadok , 1910, p. 202. 

transilvănene din 1291, în care se pomeneşte numai de nobili 
români, saşi şi secui 1 ). Absenţa Ungurilor din aceste acte regale 
este un puternic indiciu pentru absenţa lor din Transilvania 
în acea vreme. Faptul acesta nu trebue să ne surprindă, 
fiindcă amintisem doară mai sus, că Ungurii la descălecatul 
lor în Panonia, nu erau mai numeroşi decât 200.000 de suflete, 
dintre care numai vreo 25.000 combatanţi. Dacă ţinem seama 
de întinderea stăpânirii lor asupra unei regiuni aşa de vaste care 
ajungea dela Tisa până la poalele Alpilor răsăriteni, cum era 
Panonia, şi dacă nu scăpăm din vedere nici pierderile sân¬ 
geroase pe care Ungurii le suferiseră în cursul celor trei 
veacuri dela aşezarea lor în nenumăratele lupte cu Germanii, 
Bizantinii şi Tatarii, atunci înţelegem uşor că aşezările lor 
în Transilvania nu puteau fi decât foarte sporadice şi reduse 
la căpeteniile cetăţilor şi comitatelor. Neamul lor nu era 
reprezentat în Dacia decât prin numărul redus al nobililor 
cari primeau moşii întinse în regiunile ultrasilvane, împreună 
cu băştinaşii români cari le cultivau. Ungurii constituiau clasa 
restrânsă a stăpânitorilor feudali, beneficiari ai tuturor drep¬ 
turilor politice şi avantajelor care decurgeau din acestea. 
Pentru a popula deserturile, ei recurseră la colonişti — oas¬ 
peţi — străini, cum erau Saşii şi Secuii, precum şi la singura 
populaţie autohtonă pe care o constituiau Daco-Romanii. 
Astfel se explică lipsa Ungurilor din rândurile celor trei 
naţiuni transilvănene, menţionate în actele regale, de care 
s’a amintit mai sus. însuşi R 6 s 1 e r recunoaşte că Ungurii 
ca un popor de stepă prefereau Pusta şi evitau Dacia cu 
munţii şi podişurile ei 2 ), mulţumindu-se numai cu supremaţia 
politică asupra acestei ţări, pe care ei o exercitau prin căpete¬ 
niile lor de frunte pe care îi răsplăteau mereu cu feude în 
cuprinsul Daciei. Numai în cursul veacurilor următoare luară 
fiinţă şi aşezări ungureşti în Dacia. Numărul lor spori mereu 
până la 1437, când numai prin pactul încheiat cu Saşii şi 
Secuii, Ungurii se putură substitui Românilor care constituiau 
până atunci a treia naţiune politică a Daciei, privându-i de 
acest străvechiu drept al lor ca singura populaţie indigenă. 

x ) Zimmermann-Werncr, Urkundenbuch> I. p, 177. 

2 ) R. R 6 s 1 e r, Dacier und Romănen , p. 43. 

Cât despre organizaţia politică a Daco-Romanilor, ea era 
cea veche cu judeci şi voievozi în frunte. In literatura istorică 
a timpului judecii dacoromâni 2par sub numele de cneji, 
termen derivat din germanicul kuning, vechiu nordic konungr, 
modern Konig şi acceptat şi de Slavi în forma de knjaz, 
latineşte canesius. Magistrul Rogerius care fusese martor 
ocular la invazia Tătarilor în Dacia în 1241 relatează în 
faimosul său «Cântec de jale» că Tătarii îngăduiseră 
Romanilor să continue de a-şi alege căpeteniile lor naţionale, 
numite cneji, cari să judece conflictele dintre oameni şi să 
procure noilor stăpânitori, ca şi Ungurilor de mai înainte, 
cai, vite, arme, daruri şi echipamentele de care aveau nevoie — 
constituerunt canesios, id est balivos, qui justitiam facerent, 
et eis equos, animalia, arma, axenia et vestimenta utilia procu- 
rarent —.însuşi Rogerius se adăpostise în casa unui ase¬ 
menea cnez român, care avea sub conducerea sa aproape o mie 
de case — et sic procurator meus de istis dominis erat unus 
et pene millia villas regebat —; şi erau aproape o sută de 
asemenea cneji — et erant canesii fere centum —. Oamenii trăiau 
în pace şi se adunau pe la târguri şi fiecăruia i se administra 
dreptatea ce i se cuvenea — pace habebamus et fora; iusta 
unicuique iustitia servabatur—. Cnejii se adunau aproape în 
fiecare săptămână — conveniebant canesii pene qualibet 
septimana—.Rogerius nu pierdea niciodată ocazia de a 
însoţi pe amfitrionul său la adunările cnejilor, pentru a cu¬ 
noaşte vieaţa lor şi pentru a urmări mai de aproape pe unii 
dintre mai marii lor x ). 

In vremea aceea comunităţile dacoromâne se bucurau de 
drepturi egale cu concetăţenii lor Unguri, Saşi şi Secui. Ei 
participau cu contingentele lor la expediţiile militare ale re¬ 
gilor Ungariei şi ale voievozilor ultransilvani. A n a C o m- 
n e n a arată la 1088 pe regele Solomon, combătând la Dunăre 
în fruntea unei oştiri dace — arco tou Saxtxou aTpaTeufi.aT0ţ— 
împotriva Bissenilor sau Pecenegilor, care năvăliseră în Banat 
cu ajutor dela Greci şi Bulgari * 2 ). La 1210 contingentele 

*) Rogerii Carmen Miser abile , ed. G. Popa--Lisseanu, în «Izvoarele 
Istoriei Românilor >, voi. V, cap. XXX V, p. 49 urm. 

2 ) Ana C o m n e n a, 1. 8, p. 336, ed. Bonn; cfr. N. I o r g a, Ist. Rom III, 
p. 31 şi A. X e n o p o 1 , Ist . Rom., II, p. 188. 

româneşti în unire cu cele saxone, si secuesti — asociatis sibi 

> '99 

Saxonibus, Olacis et Siculis — luară parte sub conducerea 
comitelui Sibiului Ioachim — Iwachinus — la expediţia în 
contra ţarului Burilă din Vidin x ). Intr’un document din anul 
1214 Românii din Maramureş apar în funcţiunea lor de străjeri 
ai codrilor — custodes silvarum — * 2 ). Pe la sfârşitul veacului al 
XlII-lea, apar ca voievozi de Maramureş Mauritiu (1299) şi 
fiul său Nicolai (1303) 3 ). Un act din 1329, aminteşte de oaspeţii 
saşi şi unguri din Vise, Hust, Ticeu şi Câmpulung, — fideli- 
tates nostrorum fidelium de Maramorozio, Saxonum et Hun- 
garorum, videlicet et villis Visk, Huszth, Teoczâ et Hoszu- 
mezo — o dovadă că faţă de Românii indigeni, Ungurii erau 
consideraţi ca « hospites » adică colonişti aşezaţi acolo numai 
de curând 4 ). In aceeaşi vreme reprezentanţii Românilor fură 
invitaţi să participe la lucrările dietei transilvănene, care fusese 
convocată pentru ziua de 11 Martie 1291 la Alba Iulia de 
regele Andrei al III-lea, pentru reforma statutului transil¬ 
vănean — quod cum nos universis Nobilibus Saxonibus, Sy- 
culis et Olachis in partibus Transilvanis apud Albam Juliam 
pro reformatione status eorundemcongregationemcumeisdem 
fecissemus — 5 ). 

* 

* * 

In primele secole ale supremaţiei ungare, regii din dinastia 
Arpazilor nu se gândeau la extirparea sau izgonirea popu- 
laţiunii autohtone dela vetrele ei, ci dimpotrivă ei se străduiau 
din răsputeri să sporească numărul populaţiunilor muncitoare 
şi producătoare de bunuri materiale chiar prin chemarea de 


*) Cfr. revista « Szazadok » din Budapesta, 1910, p. 202 şi 11 i e M i n e a, Ro¬ 
mânit înainte de 1222, în « Revista pentru Istorie, Arheologie şi Filologie », 1912, p.226 
urm.; I. L u p a ş, /. c. t p. 18 urm. 

2 ) A. B u n e a, Istoria Românilor, p. 153; T. L e h o c z y, Beregvarm. Mono¬ 
grafia, I, p. 409; cfr. A. B o n k a 1 o, Die ungarlândischen Ruthenen, în « Ungar . Jahr- 
biicher^y I, p. 220 urm. 

•) Ion Mihaly de Apşa, Diplome Maramureşene, p. 63.; Wenczel, Cod . 
Dipl, Arp.y X, p. 202; Fe j & r, Cod . DipL , I, 4. 147. 

4 ) F ej h 1, o. c., VIII , 3, p. 353. 

8 ) Pauler Gyula, A magyar nemzet tortenete az Arpddhazi Kirdlyok alatt., 
(Istoria naţiunii maghiare sub regii din casa arpadiană). B-Pesta, 1899, II, p. 422; 
Zimmermann-Werner, Urkundenbuch zur Geschichte der Deutschen in Sie- 
benburgen, I, p. 177. 

colonişti străini — hospites — în Dacia. Pe vremea aceea 
Ungurii nu erau obsedaţi de ideea de desnaţionalizare a 
neamurilor conlocuitoare, unele chiar mai vechi în Dacia 
decât înşiş : cuceritorii. Căci nu de geaba se atribue rege¬ 
lui Ştefan cel Sfânt dictonul că slab şi fragil este regatul 
unei singure limbi şi unei singure dateni — uniusque lin- 
guae, uniusque moris regnum imbecile et fragile est — 1 ). 
De aceea opera de colonizare a Ungariei începu încă sub 
regele Ştefan şi continuă cu zel şi sub urmaşii săi din casa 
Arpazilor. Ea privea în prima linie pe coloniştii germani care 
constituiau un preţios element colonizatoric cu îndeletniciri 
meşteşugăreşti şi cu înclinaţiuni spre vieaţa urbană. Opera 
aceasta primi un puternic avânt în Dacia sub regele 
Geiza al II-lea (1141—1161) care sporise cu mult numărul 
coloniştilor pentru scutul coroanei — ad retinendam coro- 
nam — cum arată o veche inscripţie de pe o veche pecete din 
Şibiu 2 ). Elementul colonizatoric german se recruta în deosebi 
din centrul Franconiei şi anume din regiunile Mosel, Eifel şi 
Hundsriick, dară şi din Luxenburg şi din Lorena de Nord, unde 
trebue căutată vechea patrie a Saşilor transilvăneni. Cance¬ 
laria regală numea pe noii colonişti oaspeţi — hospites — 
nemţeşte Găste, sau Saxoni şi Teutoni — Saxones, Theoto- 
nici — iar curia papală le zicea « Flandres », o numire care 
indică originea unora dintre ei din Flandra, ţară după care şi 
dreptul lor se numea «jus flandrense ». 

In Dacia noii oaspeţi germani se aşezară în valea So¬ 
meşului şi a Bistriţei, iar mai la Sud pe Târnave şi la Sibiu. 
Aceşti « primi hospites regni » cari fuseră chemaţi de regele 
Geiza, se bucurau de privilegiul de locaţiune" 1 de a-şi alege 
liber pe cârmuitorii lor. Ei fură colonizaţi atât pe^pământul 
regesc — fundus regius, Konigsboden — cât şi pe pământ 
comitatens. Aşezarea lor se făcea în regiuni deşarte şi nelocuite 
— desertum et inhabitatum — sau mai bine puţin locuite, 
precum se vede din cuprinsul privilegiului acordat' Ordinului 

*) H. Mar cz aii, Enchiridion Fontium Historiae Hungarorum, B-Pesta, 1902, 
p. 62 urm. 

*) Nicolas Benckiser, Siebenbiirgen , Das Land und seine Menschen au] 
seinem Gange durch die Geschichte , în « Frankfurten Zeitung », Nr. 110— iii din 1 Martie 
1942, P* * 5 - 

Teutonic din Ţara-Bârsei 1 ). In vecinătatea Ţării Bârsei se 
găseau Ţara Secuilor şi Ţara Vlahilor , adică a Românilor, prin 
care membri Ordinului putea trece fără nicio vamă — quod 
nullum tributum debeant persolvere cum transierint per terram 
Siculorum aut per terram Blaccorum —. Cât priveşte însă pe 
locuitorii băştinaşi din Ţara Bârsei, cari nu erau decât Daco- 
Romanii băştinaşi, regele le îngădui libertatea — homines quo- 
que nune terram inhabitantes. .. liberos dimissimus — ceea ce 
arată că ţara cedată Teutonilor nu era pustie şi nelocuită — 
deşerta et inhabitata — precum se susţine în preambulul 
actului de cesiune către cavalerii teutoni. Termeni ca aceia 
de deşert şi nelocuit erau termeni protocolari fără să redea 
realitatea stărilor de lucruri. In continuare textul privilegiului 
arată că regele le-a făcut această danie pentru ca membrii 
ordinului să se aşeze în acea margine a ţării ca o nouă plantaţie 
spre a înfrunta atacurile păgânilor şi spre a constitui acolo 
un puternic bastion împotriva barbarilor — quod ipsi in confiniq 
illo tamquam plantatio novella sint et adsiduos paganorum 
patientes insultus, se pro regno tamquam firmum propugna- 
culum de die in diem morţi opponere non formidant — 2 ). 

Aşezările săseşti primeau numele după « locatorul » lor, 
ca bunăoară Hermann , după care aşezarea de pe râul Sibiu 
s’a numit Hermannstadt, româneşte Sibiu, sau după toponimia 
locală ca Bistriţa , după râul cu acelaşi nume. Hotarul comunei 
s’a numit « hotar » sau « hatiert », deci cu un termen îm¬ 
prumutat dela localnici. Pe hotarul comunei se ridicau diver¬ 
sele conacuri sau curţi — Hof — ca Bauernhof, Gasthof, Pfarr- 
hof etc. Curţile erau întărite pentru o mai bună apărare împo¬ 
triva agresorilor. Felul acesta de construcţie s’a păstrat până 
astăzi, constituind laturea caracteristică a aşezărilor săseşti 
din Dacia. Numai în timpul regelui Geiza luară fiinţă peste 
200 de aşezări germane în regiunile miniere din comitatul 
Scepus (Zips), dară şi în Dacia cu deosebire în părţile Sibiului, 


1 ) Zimmermann-Werner, Urkundenbuch zur Geschichte der Deutschen in 
Siebenbiirgen, I, Nr. 19, p. ii urm. 

2 ) Zimmermann-Werner, Urkundenbuch , I, Nr. 21, p. 18 urm.; H u r - 
muzaki-Densuşianu, Docum . I. i, p. 74; cfr. Bula papală care confirmă 
donaţiunea regală la Zimmermann-Werner, Urkundenbuch t I, Nr. 34, p. 
22 urm. şi Hurmuzaki-Densuşianu, Docum . I. 1, p. 76. 

Reghinului şi Bistriţei. La Bistriţa colonizările săseşti s’au 
făcut pe teritoriul domenial, iar la Reghin pe pământ comi- 
tatens sau judeţean. 

In anul 1211 regele Andreijal II-lea (1205—1235) chemă 
Ordinul Teutonilor în Transilvania şi-i încredinţă vaste tere¬ 
nuri în Ţara-Bârsei, îngăduind cavalerilor să construiască acolo 
cetăţi de lemn cu târguri în jurul lor Ţ. In anul următor 
le permise să ridice şi cetăţi de piatră-Burgen— 1 2 ). In 
urma acestui privilegiu luară fiinţă cetăţile Marienburg — 
Feldioara , Kronstadt - Braşovul , Torzburg - Branul, Rosen- 
burg-RâşnoVy Kreuzburg-Teliul ş. a. In anul 1222 regele 
reînnoi Teutonilor privilegiul şi-l extinse şi asupra regiunilor 
de dincolo de Carpaţi, adică în Transdanuvia munteană şi 
moldoveană, unde cavalerii crucii erau liberi să cuprindă cât 
pământ vor dori pe socoteala Cumanilor şi să-şi asigure 
stăpânirea asupra cuceririlor făcute prin fortificaţii locale, 
pentru ca pe calea aceasta regatul ungar să se mărească — 
terram Burza nomine ultra silvas versus Comanos contu- 
limus ut et regnum per conversationem eorum propagatur 
dilatetur —. Iar la trecerea lor prin ţara Vlahilor şi Secuilor — 
per terram Blaccorum — să nu plătească nicio vamă 3 ). 

Ordinul Teutonilor se folosi cu mare abilitate de îngăduinţele 
regale, consolidându-şi de-a-binelea poziţiunile sale atât în 
Ţara-Bârsei, cât şi în Transdanuvia cumanică şi tinzând la 
emancipare faţă de rege. Ei umblau să se sustragă dela obliga¬ 
ţiunile lor faţă de regele Ungariei şi să recunoască numai 
supremaţia papală, dară şi aceasta limitată numai la cele 
spirituale. In scopul acesta Ordinul se adresă Papei cu rugă¬ 
mintea de a -1 primi sub înalta sa protecţie 4 ). Dar gestul 
acesta ajunse la cunoştinţa regelui Andrei şi-l indispuse 
peste măsură. Regele îl consideră drept act de trădare faţă de 
coroana ungară şi de aceea el recurse la măsurile de rigoare 


1 ) T h e i n e r, Monumenta hist. Hung. t I, 94; Hurmuzaki-Densuşianu, 
Doc. I. i, Nr. XLI, p. 56 urm. 

2 ) Ibid ., p. 58; Hurmuzaki-Densuşianu, T. I, XLI, p. 58. 

s ) Fej£r, III, 1, p. 370; Hurmuzaki-Densuşianu, Doc. I. 1, Nr- 
LIV, p. 74 urm. 

4 ) Zimmermann-Werner, Urkundenbuch , I, Nr. 41, p. 32 urm.; Hur¬ 
muzaki-Densuşianu, Doc. I. 4, Nr. LXIII şi LXIV, p. 85 urm, 

în contra Ordinului,Uzgonindu-l în 1225 din Ţara Bârsei 1 ). 
Atunci cavalerii se văzură siliţi să-şi încerce în altă parte 
norocul. Ei se retraseră şi din Transdanuvia şi, străbătând 
Polonia, ajunseră în Prusia, unde li se deschiseră nouă perspec¬ 
tive pentru o aşezare statornică şi pentru o mai rodnică acti¬ 
vitate în viitor. 

In toiul neînţelegerilor dintre rege şi cavalerii crucii, colo¬ 
niştii germani laici de pe « fundus regius » din Sibiu, izbutiră 
să obţină dela regele Andrei confirmarea deplină a drepturilor 
şi pronomiilor lor prin aşa numitul « privilegium andreanum » 
din 1224 2 ). In temeiul dispoziţiunilor acestui privilegiu, Saşii 
din Dacia fură recunoscuţi ca o comunitate etnică autonomă, 
cu centrul de cârmuire la Sibiu. Principiul de temelie 
pe care se rezema această comunitate se rezumă în cuvintele: 
unus sit populus, principiu înfăptuit în cunoscuta instituţie a 
« universităţii săseşti — universitas Saxorum — care avea în 
fruntea ei pe corniţele Saşilor — comes Saxorum, Sachsengraf, 
Kdnigsgraf —, ales de comunitate pentru apărarea inte¬ 
reselor ei şi pentru distribuirea dreptăţii. Corniţele săsesc 
răspunde regelui o dare anuală de 500 mărci argint. In caz de 
războiu, Saşii erau obligaţi să mobilizeze un contingent de 
500 de oameni bine echipaţi şi înarmaţi pe socoteala lor. 
Aceasta însă numai pentru cazul când războiul se purta în ţară 
şi când însuşi regele comanda armata. Pentru expediţiile mili¬ 
tare înafară de ţară, Saşii erau obligaţi la mobilizarea unui 
contingent de 100 oşteni când comanda regele şi numai de 
50 când comanda era încredinţată unui locţiitor al regelui. 
.Litigiile mai mici dintre Saşi se judecau de juzii lor naţionali, 
numiţi « Grafen » sau « Greffen », aleşi de comunitate. Aceştia 
constituind cele 7 scaune săsesti — Sachsenstiihle — latineşte « se- 
des », ungureşte « szek ». In seama acestor « grofi » cădeau şi 
toate atribuţiunile de ordin administrativ, fiindcă disjungerea 
justiţiei de administraţie aparţine unei epoci mai târzii. După 
aceste 7 scaune de judecată, care îşi aveau sediul lor în şapte 
localităţi întărite — Burgen — teritoriul colonizat de Saşi s’a 

1 ) Zimmermann-Werner, Urkundenbuch , I, Nr. 45, p. 36 urm. 

a ) Ibid. Nr. 43, p. 32 urm.; Iosif Şchiop u, Diploma adreiană din I22^ y 
Cluj, 1934, p. 14 urm. 

numit ţara celor 7 burguri —. Siebenbiirgen — nume de care 
se menţionează mai întâi în cronica rimată din Stiria —. Steie- 
rische Rheimchronik — a lui Ottokar. Numele acesta s’a estins 
cu vremea asupra Daciei întregi, sub forma de << Sieben¬ 
biirgen », latineşte « Septem Castra» şi slavoneşte « Semgorod ^». 
Provincia din jurul Sibiului s’a numit sibicensă — provincia 
Cibicensis — după râul Cibin sau Sibiu care o parcurge. După 
această provincie Iancu Vodă din Hunedoara apare în baladele 
populare sub numele de Iancu Sibiceanul, adecă Sibianul. 
Numele de Transilvania tradus din ungurescul Erdeli — 
Ardealul — n’a fost acceptată, precum vedem, nici de Saşi 
şi nici de Slavi. Aceştia din urmă traduc pe germanicul 
Siebenbiirgen. In condiţiunile acestea restabilirea vechiului 
nume de Dacia apare pentru Români pe cât de firesc, pe 
atâta de îndreptăţit. 

Pământurile pe care fuseseră colonizaţi Saşii le aparţineau 
cu drept de proprietate. Ei se bucurau de libera folosinţă a 
pădurilor şi apelor din întreg cuprinsul fundului regesc. Tot 
ei îşi alegeau în mod liber pe preoţii şi dascălii lor, beneficiind 
astfel de cea mai largă autonomie în vieaţa lor politică, eco¬ 
nomică si culturală. De asemenea libertăţi se bucurau si co- 

i . * > 

munităţile săseşti din părţile Bistriţei ca şi din Ţara Bârsei în 

frunte cu Braşovul. 

» 

Organul deliberativ al comunităţilor săseşti era adunarea 
provincială, pe care o convoca corniţele săsesc la Sibiu şi la 
care luau parte şi reprezentanţii Saşilor din Bistriţa şi Braşov. 
Tendinţa comunităţilor săseşti spre o organizaţie unitară îşi 
atinse ţinta urmărită numai în timpul regelui Mateiaş Corvinul. 
Numai atunci comunităţile săseşti de pretutindeni dobândiră 
dreptul de a-şi alege liber pe corniţele şi pe grofii lor, cu toţii 
răspunzători organului lor naţional reprezentativ, care era 
universitatea săsească. 


Cu stingerea dinastiei Arpazilor, întâmplată la anul 1301, 
se închide primul capitol din istoria supremaţiei ungureşti 
asupra Daciei. Aruncând o privire retrospectivă asupra princi¬ 
palelor întâmplări din această epocă, vedem că Ungurii, la 

descălecatul lor la Tisa, găsiră pe teritoriul vechii Dacii trei 
principate indigene, ale căror teritorii coincideau cu circum¬ 
scripţiile administrative ale celor trei Dacii de odinioară şi 
anume circumscripţia Daciei Porolissense, a Daciei Apulense 
şi a Daciei Malvense. După arătările celor mai vechi cronice 
ungureşti, populaţiunea acestor trei voivodate se compunea 
din Daco-Romani indigeni şi din câteva seminţii slavone, care, 
în năzuinţa lor spre Balcani, convieţuiră un timp oarecare cu 
autohtonii, până ce resturile lor ajunseră să fie absorbite :cu 
desăvârşire de aceştia. 

Luptele năvălitorilor împotriva indigenilor din Dacia dăi- 
nuiră mai bine de un secol, adică dela 896—1003, când ele 
luară sfârşit prin înfrângerea rezistenţei autohtonilor şi înlă¬ 
turarea ultimelor urme de autonomie locală, în timpul domniei 
regelui Ştefan cel Sfânt. împotrivirea eroică a Daco-Romanilor 
a găsit un puternic răsunet în cântecele de vitejie şi în baladele 
ungureşti, care au servit la rândul lor ca izvoare de informaţie 
autorului anonim al celei mai vechi cronice ungureşti din 
secolul al XH-lea. 

Pentru Ungurii obişnuiţi cu vieaţa de stepă, munţii şi 
codrii formau un obstacol de neînvins. Pătrunderea lor suc¬ 
cesivă în regiunile de dincolo de pădure, ultrasilvane sau 
transilvane, constituia pentru ei unul din cele mai mari succese 
de arme. De aceea, în concepţiunea lor politică, Dacia devenise 
o Ultrasilvanie sau un Erdeli după limba lor, o nomenclatură 
impusă de ei Daciei. Nomenclatura ungurească a fost impusă 
si băştinaşilor dacoromâni cari se obişnuiseră cu numele de 

y y y y 

Ardeal, menit să înlocuiască pe cel vechiu de Dacia, pen¬ 
tru a şterge din amintirea lor tradiţiile milenare legate de 
acest nume. 

Cât de şubredă era la început această numire impusă supu¬ 
şilor se evidenţiază din faptul că Saşii cari fură chemaţi 
pentru colonizarea Daciei, nu acceptară această numire ofi¬ 
cială, ci ei continuă până astăzi să numească noua lor patrie 
adoptivă « Siebenbiirgen ». Iar după Saşi s’au luat şi Slavii cari 
numesc Dacia Semgorod-K, ceea ce nu este decât o traducere 
verbală a lui Siebenbiirgen. O revenire la străvechea şi tradi¬ 
ţionala nomenclatură de Datia, împrospătată în epoca 

umanistă şi acceptată de Horia, se impune deci astăzi mai mult 
ca oricând. 

Tradiţia ducatului porolisens şi apulens era aşa de înrădă¬ 
cinată în Dacia, încât Ungurii se văzură nevoiţi să respecte 
organizaţia voievodală a acestor două Dacii, grijind ca atri- 
buţiunile voievodale ale vechilor duci să treacă după cucerire 
asupra regelui Ungariei. Dar acesta nu reuşi să înglobeze 
simplu vechile voievodate în regatul său, ci fu silit să res¬ 
pecte vechea autonomie a ambelor ducate dacice, delegând 
unui locţiitor puterea militară şi administrativă asupra lor, cu 
numele de voievod al Ardealului. In amintirea celor două 
voievodate, bihorean şi ultrasilvan, apăreau adese chiar doi 
voievozi ai Ardealului. Aceeaşi atitudine observară Ungurii 
si fată de voievodatul Daciei Malvense sau bănăţene, unde 
vechea organizaţie voievodală fu înlocuită prin organizaţia 
marhională, adică a unei mărci de graniţă pe care ei o nu¬ 
miră bănie sau banat , cu un termen moştenit dela Avari. 

Dară cum în urma unui crâncen războiu de mai bine de o 
sută de ani, în cursul cărui Ungurii reuşiseră să supună Dacia, 
populaţia autohtonă dacoromână avu mult de suferit, noii 
stăpânitori ai Daciei recurseră la o vastă operă de colonizare 
cu elemente germane şi secueşti. Coloniile germane aveau 
caracter agricol şi industrial, coloniştii saşi constituind pătură 
de meşteşugari şi târgoveţi ai Daciei, cu largi privilegii şi 
pronomii cum se cuveneau unui element etnic chemat anume 
din depărtare pentru înjghebarea vieţii orăşeneşti în Dacia. 
Caracterul acesta al chemării lor Saşii înţeleseră să-l păstreze 
până astăzi. 

Cu totul altul era caracterul colonizării secuesti. Secuii fură 

i 

colonizaţi în părţile răsăritene ale Daciei, ca element de strajă 
a graniţelor muntoase în contra necontenitelor invazii ale 
Cumanilor, Tătarilor şi Turcilor. Organizarea lor avea caracter 
militar, grăniceresc. Şi ei se bucurau ca şi Saşii de largi privi¬ 
legii şi de o vastă autonomie administrativă. Corniţele Saşilor 
şi corniţele Secuilor se alegeau din rândurile lor, fiind un 
exponent naţional al acestor colonişti, câtă vreme voievodul Ar¬ 
dealului si banul Timişului nu erau decât oameni de încredere 
) > 

ai regelui şi îndeplinitori ai ordinelor şi dispoziţiunilor acestuia. 

Cât priveşte pe Unguri, propriu zişi, numărul lor în Dacia 
era redus la elemente singuratice pe care regele le răsplătea 
pentru faptele lor de arme cu latifundii întinse în Dacia. 
Ei constituiau pătura privilegiată de conducere şi de suprafaţă, 
cu porniri şi năzuinţe feudale, împrumutate din Apus. îm¬ 
preună cu clerul înalt, beneficiar al vastelor domenii cu care 
regii apostolici se grăbiseră să înzestreze ctitoriile lor mona¬ 
hale şi episcopeşti din Dacia, latifundiarii laici deţineau cu 
îndărătnicire puterea politică şi economică a Daciei, îngrădită 
doară de privilegiile acordate Saşilor şi Secuilor. 

Trufaşa lor atotputernicie se întemeia pe puterea de muncă 
şi producţie a populaţiunii indigene subjugate, care se istovea 
sub apăsarea prestaţiilor de tot felul în bani şi în natură. 
Privilegiile nemeşeşti ispiteau mereu pe conducătorii fireşti 
ai indigenilor, ademenindu-i mereu să se contopească cu clasa 
conducătoare ungurească, trădând astfel interesele cele mai 
elementare ale conaţionalilor lor şi lăsându-i pradă asupririlor 
celor mai umilitoare şi a despoierii de străvechile lor drepturi 
de autohtoni. 

Dară cu toate acestea Daco-Romanii sau Vlahii indigeni 
izbutiră să se afirme încă multă yreme ca a treia naţiune politică 
în Dacia , precum o găsim mereu menţionată în documentele 
oficiale ale timpului alăturea de Saşi şi de Secui. Numai la 
1438 Ungurii uzurpară pentru ei acest rol, prin faimosul 
pact de uniune cu Saşii şi Secuii, cărora li confirmară în 
schimb vechile lor privilegii. Şi astfel s’a pecetluit desmoşte- 
nirea Daco-Romanilor indigeni şi de ultimele resturi din stră¬ 
vechile lor drepturi politice şi sociale de care se mai bucuraseră 
până atunci. Dar reducerea autohtonilor la starea de « rumâni » 
sau «iobagi » ca sub Huni şi Avari, n’a frânt puterea lor de 
rezistenţă şi îndărătnicie dacică. Dimpotrivă, apăsarea a sporit 
energiile latente şi a oţelit forţele de vieaţă ale indigenilor, 
făcându-i să înfrunte cu îndârjire vitregia vremurilor, dove¬ 
dind că sângele apă nu se face. 

